Շոթա Կավլաշվիլի

Շոթա Կավլաշվիլի (վրացերեն՝ შოთა კავლაშვილი) (), վրացի ճարտարապետ և պատմական հուշարձանների պահպանության գործի ակտիվիստ։ Համբավվել է հատկապես հետպատերազմական տարիներին Վրաստանի մայրաքաղաք Թբիլիսիում կատարած ճարտարապետական աշխատանքներով։

Գործունեությունը 
Կավլաշվիլին խորհրդային դարաշրջանում ստեղծագործած վրացի ամենաբեղմնավոր ճարտարապետներից մեկն է։ Նա նշանակալի աշխատանք է կատարել հատկապես մայրաքաղաք Թբիլիսիի ճարտարապետական նոր դիմագիծն ստեղծելու ասպարեզում։ Նրա հիշարժան գործերից են Laguna Vera լողավազանների համալիրը, կենտրոնական ավտոկայարանը։ Կավլաշվիլին 1970-1974 և 1980-1990 թվականներին եղել է Թբիլիսիի գլխավոր ճարտարապետը, նրա ղեկավարությամբ ու հսկողությամբ է 1975 թվականին Վրաստանի մայրաքաղաքում ստեղծվել քաղաքային առաջին պատմական միկրոշրջանը՝ «Հին Թիֆլիսը»։ 1994 թվականին Կավլաշվիլին նշանակվել է ծովափնյա նավահանգստային Փոթի քաղաքի փոխքաղաքապետ և գլխավոր ճարտարապետ։ Մայրաքաղաքի կառուցապատման գործում նրա ներդրած ավանդը գնահատելով՝ Հին Թիֆլիս թաղամասի փողոցներից մեկը կոչել են նրա անունով և հին քաղաքի դարպասի մերձակայքում՝ Բարաթաշվիլու փողոցի վրա կանգնեցրել նրա հուշարձանը (հեղինակ՝ քանդակագործ Թենգիզ Կիկալիշվիլի) 1999 թվականին։

Շոթա Կավլաշվիլին մահացել է  1995  թվականին, հուղարկավորվել Մթածմինդայի պանթեոնում՝ Վրաստանի անվանի այլ մարդկանց շիրիմների կողքին։

Նշանակալի աշխատանքները
 Գրիբոյեդովի հրապարակի բնակելի շենքերն ու պսակադրությունների պալատը (1958)
 Բարաթաշվիլի կամուրջը (1964)
 Laguna Vera-ն (1965-1978)
 Ռամիշվիլու փողոցի բնակելի շենքերը (1970-1974) 
 Կենտրոնական ավտոկայարանը (1973)
 «Գրուզիա-ֆիլմ» կինոստուդիայի շինությունները (1976)
 Ներքին գործերի նախարարության շենքը (1970-ական թվականների վերջ)
 Ժողովրդական պատգամավորների շրջանային խորհրդի շենքը (1977) 
 Բարաթաշվիլու պարսպի վերականգնման նախագիծը (1979)   
 Թբիլիսիի հնագիտության թանգարանի շենքը (1988-unfinished)
 Sheraton Metekhi Palace հյուրանոցը (1989-1991)

Ծանոթագրություններ 

Վրացի ճարտարապետներ
Անձինք Թբիլիսիից
Վրաստանի տեխնիկական համալսարանի շրջանավարտներ
Թբիլիսիի պատվավոր քաղաքացիներ